ประกันไม่คุ้มครองรถยนต์จากเหตุจลาจล
ประกันภัยไม่คุ้มครองความเสียหายรถยนต์จากภัยจลาจล หากเจ้าของจงใจนำรถเข้าไปในพื้นที่เสี่ยง&nbsp;
17 ก.พ. 2553

ประกันภัยไม่คุ้มครองความเสียหายรถยนต์จากภัยจลาจล หากเจ้าของจงใจนำรถเข้าไปในพื้นที่เสี่ยง  
นายนพดล สันติภากรณ์ ประธานคณะกรรมการประกันภัยยานยนต์ สมาคมประกันวินาศภัย เปิดเผยว่า  เงื่อนไขความคุ้มครองตามกรมธรรม์ประกันภัยรถยนต์ไม่คุ้มครองกรณีเกิดการจลาจล หากเจ้าของรถจงใจนำรถเข้าไปร่วมก่อการจลาจล หรือ ทราบล่วงหน้าว่าพื้นที่ดังกล่าวเกิดการจลาจลแล้วยังนำรถเข้าไปโดยไม่มีเหตุอันควร ทำให้รถเกิดความเสียหาย และทำให้ได้รับบาดเจ็บ รวมถึง ไม่สามารถใช้สิทธิประกันตัวผู้ขับขี่ ในกรมธรรม์ประกันภัยรถยนต์ไปประกันตัว หากเข้าร่วมก่อการจลาจล แล้วถูกจับ เนื่องจากถือว่าเป็นความผิดกรณีก่อการจลาจลเป็นคดีอาญา ไม่ใช่คดีละเมิดสิทธิ 
“แต่ถ้ารถได้รับความเสียหายจากภัยจลาจลโดยเหตุสุดวิสัย ไม่ได้เกิดจากการจงใจนำรถเข้าไปบริเวณดังกล่าว จะได้รับความคุ้มครองตามกรมธรรม์ประกันภัยรถยนต์”นายนพดล กล่าว
นายนพดล เปิดเผยว่า ในส่วนของทรัพย์สินประเภทอื่นๆ ก็เช่นกัน หากมีการซื้อความคุ้มครองภัยจลาจลไว้ ก็จะได้รับการชดเชยหากได้รับความเสียหาย แต่ถ้าซื้อเฉพาะประกันอัคคีภัย จะไม่ได้รับความคุ้มครองภัยจลาจล
“การรับประกันภัยที่ผ่านมา ไม่ได้เกี่ยวกับการเมือง แต่เกี่ยวกับความเหมาะสมของเบี้ยประกันภัยกับโอกาสของความเสี่ยงที่จะเกิดขึ้น และบ้านเรามีความยืดหยุ่นมากในการชดเชยค่าสินไหมทดแทน ซึ่งบริษัทประกันภัยต่อยังตะลึงว่าทำไมบริษัทประกันภัยไทยถึงได้คุ้มครองความเสี่ยงอะไรมากมายขนาดนี้” นายนพดล กล่าว
ทั้งนี้ ทางสมาคมประกันวินาศภัย กล่าวว่า ในส่วนของความคุ้มครองชาวต่างชาติจากการจลาจล ยังคงได้รับความคุ้มครองจนถึงวันที่ 31 มี.ค.2553 โดยจะคุ้มครองกรณีการสูญเสียสายตาหรือทุพพลภาพถาวรสิ้นเชิงวงเงิน 1 หมื่นเหรียญสหรัฐต่อคน ค่ารักษาพยาบาลตามที่จ่ายจริงและหากต้องพักรักษาตัวในโรงพยาบาลเกินกว่า 10 วันขึ้นไปจะได้รับเงินชดเชยอีก 1,000 เหรียญ สหรัฐต่อคน  ความสูญเสียหรือความเสียหายจากการหยุดชะงักของการ เดินทางชดเชยวันละ 100 เหรียญสหรัฐต่อคน แต่เมื่อรวมกันแล้วต้องไม่เกิน 1 หมื่นเหรียญ